Ανάπτυξη διερευνητικών περιβαλλόντων μάθησης
Authors: Παλιόκας Ιωάννης 
Published: January 2014

Σήμερα υπάρχουν πολλά εργαλεία λογισμικού διαθέσιμα για τους μαθητές και για τους εκπαιδευτικούς που μπορούν να υποστηρίξουν διάφορες δραστηριότητες που λαμβάνουν χώρα στο σχολικό εργαστήριο για τα μαθήματα τέχνης και ιστορίας της τέχνης. Αν και τα περισσότερα περιβάλλοντα σχεδιάστηκαν για ενήλικες, μαθητές λυκείου και σπουδαστές, υπάρχουν ορισμένα παραδείγματα που προσφέρονται για χρήση στις μικρές ηλικίες (K12). Η χρήση ευχάριστων διεπαφών και παιχνιδιών αναγνωρίζεται οτι είναι ένα ισχυρό μέσο εκμάθησης. Ένα σημαντικό μειονέκτημα για τους εκπαιδευτικούς είναι η δημιουργία των σεναρίων των παιχνιδιών και η χρήση των εργαλείων ανάπτυξης εφαρμογών, όπως επίσης και το περιεχόμενο των πολυμέσων για τα οποία πρέπει να αφιερωθεί πολύ μεγάλο χρονικό διάστημα και ειδικές γνώσεις πληροφορικής και προγραμματισμού. Προκειμένου να μειωθεί ο κόπος δημιουργίας πολυμεσικών εφαρμογών και παιχνιδιών προτείνεται μια προσέγγιση προσαρμοστικού περιβάλλοντος μάθησης που υποστηρίζεται από βάση δεδομένων πολυμεσικών αρχείων που φέρει τον τίτλο ΜΑΙΤ (Multimedia Authoring Instruction Tool). Ο κύριος στόχος του προγράμματος MAIT ήταν να μελετηθούν οι τρόποι να βελτιωθεί η κατασκευή μαθησιακών περιβαλλόντων για να υποστηρίξει την αισθητική αγωγή. Με σκοπό να υπάρχει η κατάλληλη προσαρμοστικότητα από πλευράς εφαρμογής στις ιδιαίτερες ανάγκες κάθε μαθητευομένου, σχεδιάστηκε ένα εργαλείο ανάπτυξης πολυμεσικών παρουσιάσεων με δυνατότητες αλληλεπίδρασης και ενσωματωμένα ηλεκτρονικά παιχνίδια που υποστηρίζεται από βάση δεδομένων. MAIT, ως ομάδα προγραμμάτων συμπεριλαμβανομένων των παιχνιδιών, είχε θετική επίδραση στην αύξηση του χρόνου ενασχόλησης των μαθητών με το αντικείμενο της αισθητικής αγωγής. Έχει τη δυνατότητα να προσαρμόσει διαφορετικά στύλ μάθησης και να ελαχιστοποιήσει συγχρόνως τις απαιτήσεις χρόνου και εργασίας από πλευράς εκπαιδευτικού. Σκόπιμο είναι να αναφερθεί ότι το πρόγραμμα είναι ανοιχτό υπό την έννοια ότι μπορεί να χρησιμοποιηθεί και ως λογισμικό διαχείρισης μεσαίων οπτικών βάσεων δεδομένων. Επιτρέπει το χρήστη να προσθέτει νέο υλικό από το προσωπικό του αρχείο, να διαγράφει, να τροποποιεί και να συντηρεί βάσεις δεδομένων με εικόνες. Από την πλευρά του χρήστη δεν απαιτούνται ούτε ειδικές γνώσεις προγραμματισμού ούτε άλλες δεξιότητες. Το πλεονέκτημα του προγράμματος είναι η δημιουργία αυτόνομων παρουσιάσεων βασισμένων στα αποτελέσματα των ερωταποκρίσεων. Τα πλαίσια, ως βασικά δομικά στοιχεία της παρουσίασης, εξυπηρετούν στην οργάνωση των οπτικών ερεθισμάτων ώστε να αποκτήσουν νόημα και δημιουργούνται από τον χρήστη ως η βάση της απεικόνισης του εκπαιδευτικού κειμένου και των φωτογραφιών και κληρονομούν τις ιδιότητες εννέα προτύπων πλαισίων. Κάθε πλαίσιο μπορεί να περιέχει φωτογραφίες, κριτική έργου, επεξηγηματικά σχόλια, ερωτήσεις πολλαπλών επιλογών και ανοιχτές ερωτήσεις (ανάπτυξης). Τελικά ο χρήστης μορφοποιεί κάθε πλαίσιο με τις κατάλληλες γραμματοσειρές, χρώματα, φωτογραφίες υποβάθρου, κτλ. Με την ολοκλήρωση μιας παρουσίασης, η διαδικασία διαμοιρασμού και αναπαραγωγής συνδέεται με τρεις τύπους εξωτερικών αρχείων το κάθε ένα με διαφορετικά χαρακτηριστικά. Παρουσίαση σε Εικονικό Μουσείο, βασισμένη σε αρχεία html έτοιμα για δημοσίευση σε έναν εξυπηρετητή (server) και απλή παρουσίαση σε τοπικό PC. Αυτές οι παρουσιάσεις χρησιμοποιούνται από τους μαθητευόμενους για να προσπελάσουν το πολυμεσικό υλικό χρησιμοποιώντας κριτήρια επιλογής, να πάρουν μέρος σε δημόσιες συζητήσεις (forum) και να απασχοληθούν παραγωγικά με τα συνοδευτικά παιχνίδια. ................